貧富
作者：程登吉
朝代：明
篇章：幼學瓊林 卷三

paragraphs: 命之修短有數，人之富貴在天。惟君子安貧，達人知命。貫朽粟陳，稱羨財多之謂；紫標黃榜，封記錢庫之名。貪愛錢物，謂之錢愚；好置由宅，謂之地癖。守錢虜，譏蓄財而不散；落魄夫，謂失業之無依。貧者地無立錐，富者田連阡陌。
室如懸磬，言其甚窘；家無儋石，謂其極貧。無米曰在陳，守死曰待斃。富足曰殷實，命蹇日數奇。蘇涸鮒，乃濟人之急；呼庚癸，是乞人之糧。家徒壁立，司馬相如之貧；扊扅爲炊，秦百里奚之苦。鵠形菜色，皆窮民飢餓之形；炊骨爨骸，謂軍中乏糧之慘。餓死留君臣之義，伯夷叔齊；資財敵王公之富，陶朱倚頓。
石崇殺妓以侑酒，恃富行兇；何曾一食費萬錢，奢侈過甚。二月賣新絲，五月糶新谷，真是剜肉醫瘡；三年耕而有一年之食，九年耕而有三年之食，庶幾遇荒有備。貧士之腸習黎莧，富人之口厭膏樑。石崇以蠟代薪，王愷以飴沃釜。範丹土竈生蛙，破甑生塵；曾子捉襟見肘，納履決踵，貧不勝言。子路衣敝縕袍，與輕裘立；韋莊數米而飲，稱薪而爨，儉有可鄙。總之飽德之士，不願膏樑；聞譽之施，奚圖文繡。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。